《水沙浮屿》
清代·周钟瑄

云根不堕地，牢落东山头。天风与海水，争激怒生疣。

断鳌足簸扬，支祈任沉浮。状若银河翻，回星漂斗牛。

又若乘杯渡，一粒乱中流。山水有常性，动静安足求。

呼龙与之语，掀髯嗔我尤。静极而动生，天地一浮沤。

大笑挥龙去，浮沙云未收。

作者简介：周钟瑄，字宣子，贵筑人。康熙丙子举人，由知县历官荆州知府。有《歇云斋》、《松亭》诸集。